Vier in sop na jokkery oor wie tydens ongeluk bestuur | Maroela Media
Ralf Baleseng Mabunele wie glo die motor bestuur het. (Foto: Verskaf)
Vier verdagtes, onder wie 'n oudpolisieman, is in hegtenis geneem nadat daar glo gejok is oor wie bestuur het toe 'n motor meer as drie jaar gelede in Mpumalanga omgeslaan het.
'n Ondersoek het nou aan die lig gebring dat die jong bestuurder van die motor nié oor 'n bestuurslisensie beskik het ten tyde van die ongeluk nie en dat valse verklarings destyds afgelê is.
Die ma van die regte bestuurder het na bewering 'n ander persoon oorreed om te maak of hý die motor bestuur het terwyl 'n nou afgetrede polisiebeampte daarvan beskuldig word dat hy gehelp het om die feite oor die ware bestuurder te verdoesel.
Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê 'n wit Volkswagen Polo het in Augustus 2018 op die R532 tussen Hlabekisa en Matibidi met vyf insittendes omgeslaan.
Drie vroue en twee mans is ernstig in die voorval beseer en 'n saak van roekelose en nalatige bestuur is by die polisie aanhangig gemaak.
Die saak is egter later na die Valke oorgeplaas, wat vasgestel het dat die jong Ralf Baleseng Mabunele (nou 22) die motor bestuur het ten tyde van die ongeluk.
Sy ma, Makabateng Sylvia Mohlala (50), en Shibu Neclous Mabiloane (44) het egter saamgespan en laasgenoemde het aangevoer dat hy die motor bestuur het. Dít terwyl Mabiloane nie in of selfs naby die motor was toe dit omgeslaan het nie.
Hulle het na die betrokke polisiestasie gegaan en verder die stasiebevelvoerder, Malamba Frans Khoza (60), by die sameswering betrek. Hy het glo met die registers gepeuter en die inligting van die regte bestuurder sonder 'n lisensie met dié van Mabiloane vervang.
'n Ondersoek het eindelik die verdagtes met die misdaad verbind en die saak is na die direkteur van openbare vervolging gestuur vir 'n beslissing. 'n Lasbrief vir die verdagtes is uitgereik en hulle is Dinsdag in hegtenis geneem op aanklagte van bedrog en korrupsie.
Die verdagtes het sedertdien in die Dientjie-landdroshof verskyn op aanklagte van bedrog en korrupsie voordat hulle borgtog van R10 000 elk toegestaan is.